Armata I Poloneză a fost integrată în Frontul I Bielorus, cu care a intrat pe teritoriul Poloniei în 1944. La ordinele comandanților sovietici, armatele sovieto-poloneze nu au venit în sprijinul Varșoviei în timpul luptelor din timpul insurecției din capitala țării. Luptătorii Armatei Teritoriale au fost lăsați să lupte singuri cu germanii. După înfrângerea insurecției de către naziști, Armata I Poloneză a participat la ofensiva sovietică pentru cucerirea Varșoviei, punând capăt în ianuarie ocupației germane a unui oraș în ruine. Armata I a mai luat parte la acțiunile militare pentru eliberarea orașelor Bydgoszcz, Kolobrzeg (Kolberg), Gdańsk (Danzig) și Gdynia, având pierderi de aproximativ 20.000 de oameni numai în 1944 – 1945. Armata I Poloneză a participat la Bătălia Berlinului, reușind să înalțe steagul polonez în capitala ruinată a Reich-ului. Armata a II-a Poloneză a luptat în rândurile Frontului I Ucrainean și a luat parte la Ofensiva Praga. La încheierea operațiilor războiului, pierderile celor două armate poloneze s-au ridicat la aproximativ 32.000 de morți.